C 498/24
MT
Il-Ġurnal Uffiċjali tal-Unjoni Ewropea
30.12.2022
Opinjoni tal-Kumitat Ewropew tar-Reġjuni — Ir-rwol tal-KtR fit-tisħiħ tad-diplomazija sottonaz­ zjonali dwar il-klima qabel il-COP27 u l-COP28
(2022/C 498/05)
Relatur:
Olgierd GEBLEWICZ (PL/EPP), President tar-Reġjun ta’ Zachodniopomorskie
RAKKOMANDAZZJONIJIET TA’ POLITIKA IL-KUMITAT EWROPEW TAR-REĠJUNI (KtR),
1.
jenfasizza l-importanza tal-gvernijiet sottonazzjonali fil-kisba tal-ambizzjoni klimatika b’enfasi fuq l-implimentazzjoni futura tal-Għanijiet ta’ Żvilupp Sostenibbli (SDGs) tan-NU, u fl-issodisfar tad-dispożizzjonijiet tal-Ftehim ta’ Pariġi sabiex jintlaħaq l-għan li t-tisħin globali jiġi limitat għal 1,5 oC;
2. jinnota b’dispjaċir in-nuqqas ta’ rikonoxximent tar-rwol tal-awtoritajiet sottonazzjonali fil-Konklużjonijiet tal-Kunsill tal-21 ta’ Frar 2022 dwar “Diplomazija tal-UE dwar il-Klima: naċċelleraw l-implimentazzjoni tal-eżiti ta’ Glasgow”, u jenfasizza l-importanza ewlenija tad-diplomazija dwar il-klima u tas-sensibilizzazzjoni tal-UE ma’ pajjiżi terzi sabiex jitħaffef il-pass tal-implimentazzjoni tal-Patt Klimatiku ta’ Glasgow tal-COP26;
3.
iħeġġeġ lill-gvernijiet nazzjonali meta jinnegozjaw it-termini tal-għanijiet klimatiċi globali u jiddefinixxu l-kontributi stabbiliti fil-livell nazzjonali (NDCs) u l-pjani ta’ adattament nazzjonali (NAPs) biex verament jinvolvu lill-gvernijiet lokali u reġjonali tagħhom, peress li huma l-atturi li jwettqu b’mod konkret il-wegħdiet u l-impenji internazzjonali tagħhom; iqis għalhekk li l-NDCs li mhumiex approvati mill-awtoritajiet lokali u reġjonali x’aktarx li ma jiġux implimentati b’suċċess u li l-UNFCCC għandha tivverifika dan il-pass b’mod sistematiku qabel taċċettahom; f’dan il-kuntest, jappella lill-gvernijiet nazzjonali biex jinkludu kemm lid-delegati reġjonali kif ukoll lil dawk lokali fid-delegazzjonijiet nazzjonali tan-negozjati tas-Summit dwar il-Klima tal-UNFCCC;
4.
jenfasizza l-fatt li l-bliet u r-reġjuni jinsabu fuq quddiem nett fl-indirizzar tal-konsegwenzi tat-tibdil fil-klima, bħal diżastri relatati mal-klima, l-impatti soċjali bħall-faqar enerġetiku u ż-żieda fil-problemi tas-saħħa relatati mat-temp, problemi ambjentali bħat-telf drammatiku tal-bijodiversità, l-ekosistemi u s-servizzi tagħhom, u l-inugwaljanzi eżistenti li t-tibdil fil-klima japprofondixxi; jenfasizza li d-diplomazija sottonazzjonali dwar il-klima hija meħtieġa biex jintlaħqu l-miri nazzjonali dwar il-klima, hekk kif l-awtoritajiet lokali u reġjonali jħejju u jimplimentaw pjani dettaljati ta’ adattament u mitigazzjoni li jqisu b’mod preċiż il-kundizzjonijiet ambjentali lokali u r-rekwiżiti soċjoekonomiċi, l-enerġija kif ukoll il-ġustizzja klimatika;
5.
jenfasizza li azzjonijiet klimatiċi ta’ suċċess imwettqa mill-bliet u r-reġjuni jistgħu jkunu aktar ambizzjużi mill-miri nazzjonali mingħajr ma jfixklu t-tkabbir u l-koeżjoni territorjali.
Dan juri “effett ta’ dimostrazzjoni” qawwi u jipprovdi ingranaġġ lill-gruppi politiċi nazzjonali u sottonazzjonali li għandhom l-għan li jadottaw politiki klimatiċi aktar progressivi;
6. jemmen li huwa essenzjali li n-networks klimatiċi tal-bliet u tar-reġjuni jiġu appoġġjati u jissaħħu l-attivitajiet tagħhom ta’ diplomazija sottonazzjonali dwar il-klima sabiex tinbena reżiljenza politika kritika kontra r-rigress fil-livell nazzjonali u b’hekk jiġi salvagwardjat it-tilħiq tal-għanijiet klimatiċi globali;